О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивањe Споразума о заједничким набавкама медицинских средстава (у даљем тексту: Споразум) којем Република Србија приступа, јесте заједничка набавка медицинских средстава, која је актуелна у циљу борбе против пандемије вируса корона, COVID-19, али ће бити веома корисна и у сврху обезбеђења будућих медицинских потреба. Учешћем у овом споразуму Република Србија добија могућност да набави неопходну медицинску опрему по нижим ценама, као и да заједно са домаћим експертима користи и експертизе стручњака држава потписница споразума у одабиру опреме и лекова поузданог квалитета.

Такође, Народна скупштина потврђује Споразум о заједничким набавкама медицинских средстава, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Пандемија вируса корона, или пандемија COVID-19, пандемија је нове болести дисајних путева коју карактерише инфекција дисајних путева и упала плућа. Светска здравствена организација је 30. јануара 2020. године прогласила ову епидемију за јавно здравствену претњу од међународног значаја, а затим је 11. марта прогласила и пандемију коронавируса. У Републици Србији је 15. марта 2020. године проглашено ванредно стање на територији читаве земље и од тада Влада Републике Србије предузима све неопходе мере за сузбијање ширења вируса као и за набавку свих средстава и медицинске опреме потребне за пружање помоћи оболелима од ове болести.

У циљу побољшања јавног здравља, спречавања болести и борбе против озбиљних прекограничних претњи по здравље, као што је пандемијски грип, Европска унија развија механизме за заjедничку набавку вакцина и антивирусних лекова који ће омогућити државама чланицама да на добровољној основи установе заједнички приступ у преговорима са индустријом, чиме би се решили проблеми везани за поузданост, доступност и цену медицинских средстава, као и поверљивост.

На састанку Савета Европске уније за запошљавање, социјалну политику, здравство и потрошачка питања (Employment, Social Policy, Health and Consumer Affairs Council - EPSCO) од 6. и 7. децембра 2010. године, већина држава чланица ЕУ се сагласила око тога да би најприкладнији начин за спровођење поступака заједничке набавке пандемијских вакцина био кроз развој оквирних уговора које државе чланице могу да закључују на добровољној основи. Одлуком Европског парламента и Савета број 1082/2013/ЕУ, од 22. октобра 2013. године, овај приступ је, осим на вакцине и антивирусне лекове против пандемијског грипа, проширен и на поступке заједничке набавке медицинске опреме у случају прекограничне претње по здравље.

Ради спровођења претходно договореног, Европска комисија и државе чланице Европске уније потписале су Споразум о заједничким набавкама медиинских средстава 20. јуна 2014. године у Луксембургу. Споразумом је остављена могућност (члан 49.) да се, у случају заинтересованости држава кандидата и држава чланица ЕФТА, уговорне стране могу проширити тако што ће заинтересоване стране приступити овом споразуму. Споразуму су до сада приступиле Норвешка и Исланд, а остављена је таква могућност и за Западни Балкан.

Очекује се да ће заједничка набавка ојачати куповну моћ уговорних страна и осигурати равноправан приступ медицинској опреми у борби против озбиљних прекограничних претњи по здравље.

Под „медицинским средствима“, која могу бити предмет заједничке набавке, споразумом су предвиђени сви лекови, медицински уређаји и друга роба и услуге који су намењени борби против прекограничних опасности по здравље у складу са Уредбом бр. 1082/2013/ ЕУ.

Споразум пружа могућност уговорним странама за набавку медицинских средстава додељивањем уговора на основу поступка заједничке набавке. Њиме се утврђују практични начини спровођења поступка заједничке набавке и спровођења оквирних уговора. Споразум такође садржи и друга питања, као што је управљање оквирним споразумима; управљање било каквим правним процедурама које проистичу из процедура јавних набавки или оквирних споразума или проистичу из неусаглашености са овим споразумом, као и процедуре за споразумно решавање спорова међу уговорним странама.

Овај споразум не доводи у питање право Републике Србије, као једне од уговорних страна, да спроводи поступке набавке ван овог Споразума, чак и када такви поступци укључују набавку медицинских средстава која су предмет поступка заједничке набавке или оквирног уговора или укључују привредне субјекте или уговараче који учествују на тендеру или су потписали оквирни уговор у складу са поступком заједничке набавке предвиђеним овим споразумом.

У име Владе Републике Србије Споразум о заједничким набавкама медицинских средстава потписао је министар финансија Синиша Мали. Споразум је потписан у два примерка на енглеском језику.

Самим потписом споразума Република Србија је добила могућност учешћа у заједничким јавним набавкама медицинске опреме и статус посматрача у телима која прате имплементацију споразума (Управни одбор Споразума о заједничким јавним набавкама у складу са чл. 6 став 5). Након завршетка свих неопходних процедура за потврђивање споразума, о томе ће званично бити обавештена Европска комисија, као депозитар споразума, а Република Србија ће добити статус пуноправне уговорне стране.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о заједничким набавкама медицинских средстава, који је потписан у Београду, 21. априла 2020. године у оригиналу на енглеском језику.

Одредба члана 2. овог закона садржи текст Споразума о заједничким набавкама медицинских средстава у оригиналу на енглеском језику и у преводу на српски језик.

У одредби члана 3. овог закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона нису потребна средства из буџета Републике Србије. Евентуална набавка медицинске опреме ће се вршити у складу са расположивим средствима.